Зэныбжьэгъугъэ зэIущIэ
Гъатхэпэм щIэзыдзэжыну Урысей Федерацэм футболымкIэ и етIуанэ дивизионым и Япэ гупым 2020 — 2021 гъэхэм щекIуэкI зэхьэзэхуэм и етIуанэ Iыхьэм зыхуэгъэхьэзырын езыгъэжьа «Спартак-Налшыкым» иджыпсту Налшык зыщегъасэ.
Къэбэрдей-Балъкъэрым и къалащхьэм ди щIалэхэм я къарур щызэрагъэубыдыж. Махуэ къэс тIэу (пщыдджыжьымрэ пщы-хьэщхьэмрэ) зыгъэсэныгъэхэр ирагъэкIуэкI, я бэшэчыныгъэм нэхъ трагъащIэу, икIи ар зэрезэгъым дохутырхэр кIэлъоплъ.
Дауи, Iэмал къазэрыхукъуэкIыу, зэныбжьэгъугъэ зэIущIэхэми хуэхьэзырщ. Ахэращ я зыгъэсэныгъэхэр зэрекIуэкIыр тренерхэм къызэрапщытэжыфынур. Апхуэдэ зэIущIэ иджыблагъэ Псыхуабэ (Пятигорск) щызэхэтащ.
«Спартак-Налшыкым» мы гъэм япэу хьэрхуэрэгъу къыхуэхъуащ нэгъабэ япэ дивизионым хэта, ауэ мылъкукIэ зэрыпэмылъэщым къыхэ-кIыу езым и фIэфIыныгъэкIэ абы къыхэкIыжа, «Армавир» командэр. ЗэIущIэм къызэригъэлъэгъуамкIэ, ар иджыри зэфIэкI хъарзынэ зиIэ гупщ.
Пэжщ, командэхэм зэ- хьэзэхуэм зыхуэгъэхьэзырын щIадза къудейуэ аращ икIи зэкIэ куэд дыдэкIэ уащыгугъ хъунукъым. Апхуэдэу щыт пэтми, лъэныкъуэхэр ерыщу зэпэщIэтащ. «Спартак-Налшыкым» и фащэр ящыгъыу джэгур ирагъэжьащ гъуащхьэтет Къардэным, гъуащхьэхъумэхэу КIэдыкIуейм, Тебэрдым, Шумахуэм, Мэкъуауэм, гъуащхьэхъумэныкъуэхэу Джатэрывэм, Iэпщацэм, Ашум, Пащтым, гъуащхьауэхэу Хьэшырымрэ Гугуевымрэ.
Налшыкдэсхэм псынщIэ дыдэу тепщэныгъэр джэгу- пIэ губгъуэм щызыIэрагъэхьащ икIи бжыгъэр къызэIуахыну Iэмал хъарзынэ зыбжанэ яIащ. АрщхьэкIэ зыми топ дамыгъэкIауэ загъэпсэхуну командэхэр икIащ.
Пасэу зэрытраухуам тету, зэIущIэм и етIуанэ Iыхьэм «Спартак-Налшыкым» игъэджэгуар нэгъуэщI щIалэхэращ. Ахэр гъуащхьэтет Къумыкъу А., гъуащхьэхъумэхэу Дзэмыхьырщ, Ольмезовырщ, Белоусовырщ, УнащIэрщ, гъуащхьэхъумэныкъуэхэу Уэрэзейрщ, Къумыкъу И., Багъэтырырщ, Урысырщ, гъуащхьауэхэу Бацэмрэ ХъутIэмрэщ.
Аргуэрыжьти, тепщэныгъэр зыIыгъар налшыкдэсхэрщ. Ди жагъуэ зэрыхъунщи, абы текIуэныгъэр къащыхуихьакъым мы гъэм япэу ирагъэкIуэкIа зэныбжьэгъугъэ зэIущIэм. Джэгур бжыгъэр къызэIуамыхауэ, 0:0-у, иухащ.
ЗэIущIэ нэужьым Къэбэрдей-Балъкъэрым и къалащхьэм къэзыгъэзэжа «Спар-так-Налшыкым» мы мазэр иухыхукIэ и хэщIапIэм зыщигъэсэнущ. Абы иужькIэ Нартсанэ (Кисловодск) щыпищэнущ икIи а щIыпIэм зэныбжьэгъугъэ зэIущIэ зыбжанэ щригъэкIуэкIынущ.
Жыласэ Заурбэч.
